Vrae oor Mabuza se gesondheid neem toeAdjunkpresident David Mabuza (Foto: Motshwari Mofokeng, ANA) Daar is al meer vrae oor die gesondheid van adjunkpresident David Mabuza, en sy vermoë om sy ampspligte uit te voer. Die adjunkpresident moes Donderdag vrae oor korrupsie tydens die algehele landwye afsondering antwoord in die Nasionale Vergadering, maar sy kantoor het laat weet hy is te siek om dit te doen. Dit is nie die eerste keer dat Mabuza se gesondheid inmeng met die uitvoering van sy amptelike pligte nie. Hy is vroeër lank in Rusland behandel, en het sy mees onlangse verskyning in die Nasionale Raad van Provinsies ook afgestel op grond van ongedefinieerde siekte. Navrae oor die aard van hierdie siektetoestand deur joernaliste en opposisiepartye het egter nog net ontwykende antwoorde opgelewer. Nou het die DA besluit om dit aan die groot klok te hang, veral nadat amptelike navrae aan die presidensie deur DA-LP Solly Malatsi die skriftelike antwoord opgelewer het dat daar niks met Mabuza se gesondheid skort nie. Malatsi het aangedui dat pres. Cyril Ramaphosa moet ingryp en optree as Mabuza nie sy werk kan doen nie. Die ander moontlikheid, het Malatsi voortgegaan, is dat die presidensie die waarheid praat en dat Mabuza bloot beweer hy is siek sodat hy nie verantwoordbaar gehou kan word vir korrupsie tydens die grendelstaat nie, en dat dit ŉ slap poging is om korrupsie toe te smeer.